cyanic-selkie/wikianc huggingface dataset:
বাঘা যতীন
প্রাথমিক জীবন
যতীন মজঃফরপুরে আর ফিরবেন না - এই খবর পেয়ে কেনেডি একটি সুপারিশ দেন তার বন্ধু হেনরি হুইলারের নামে, যিনি তখন বাংলা সরকারের অর্থসচিব। যতীনকে হুইলার নিজের স্ট্যানোগ্রাফার হিসাবে নিয়োগ করেন। যতীনের পেশাগত নৈপুণ্যের সঙ্গে তার আত্মসম্মানবোধ ও দেশপ্রেম মুগ্ধ করে হুইলারকে। ভারতীয় প্রজাদের উপরে ইংরেজ অফিসারদের অবর্ণনীয় অত্যাচারের বিরুদ্ধে তখন বিপিন চন্দ্র পাল নিউ ইন্ডিয়া (New India) পত্রিকায় প্রতিবাদ ছাপছেন; তারই প্রতিধ্বনি তুলে বংগদর্শনের পৃষ্ঠায় রবীন্দ্রনাথ লিখছেন মুষ্টিযোগের উপযোগিতা বিষয়ে - ব্যক্তিগতভাবে আক্রান্ত ইংরেজের পক্ষ নিয়ে সরকার যেভাবে তার বদলা নেয়, সে বিষয়ে হুঁশিয়ার করে রবীন্দ্রনাথ ইঙ্গিত দিচ্ছেন ভারতীয়দের সংঘবদ্ধ হতে। এর পিছনে প্রচ্ছন্ন আছে বিপ্লবীদের গুপ্ত সমিতি গঠনের পরিকল্পনা।
সশস্ত্র আন্দোলনে
১৯০৩ সালে যোগেন্দ্রনাথ বিদ্যাভূষণের বাড়িতে শ্রী অরবিন্দের সাথে পরিচিত হয়ে যতীন বিপ্লবী কর্মকাণ্ডে জড়িত হন। সরকারী নথিপত্রে যতীন পরিচিত হন শ্রী অরবিন্দের দক্ষিণহস্ত হিসাবে। অরবিন্দ ঘোষের সংস্পর্শে এসে যতীন শরীর গঠন আখড়ায় গাছে চড়া, সাঁতার কাটা ও বন্দুক ছোঁড়ার প্রশিক্ষণ গ্রহণ করেন। যুগান্তর দলে কাজ করার সময় নরেনের (এম.এন রায়) সঙ্গে তার পরিচয় হয় এবং একে-অপরের আস্থাভাজন হন।
দেশপ্রেমিক, প্রতিবাদী ও কৌশলী দৃষ্টিভঙ্গী
১৯০০ সাল থেকে মূল অনুশীলন সমিতির প্রতিষ্ঠাতাদের সঙ্গে হাত মিলিয়ে জেলায় জেলায় যতীন পত্তন করেন এই গুপ্তসমিতির শাখা। পথে-ঘাটে ভারতীয় নাগরিকদের লাঞ্ছনার প্রতিবাদে সদা প্রস্তুত যতীনের এই দেশাত্মবোধ গুণগ্রাহী হুইলারের মনে কৌতুক জাগাত।
১৯০৫ সালে যুবরাজের ভারত সফরকালে কলকাতায় বিরাট শোভাযাত্রা উপলক্ষে যতীন স্থির করলেন এদেশে ইংরেজদের আচরণ প্রত্যক্ষ করাবেন যুবরাজকে। একটি ঘোড়াগাড়ির ছাদে একদল সৈনিক বসে মজা লুটছে, তাদের বুটসমেত পা দুলছে গাড়ীর যাত্রী, কয়েকজন দেশী মহিলার নাকের সামনে। যুবরাজ নিকটবর্তী হওয়ামাত্র যতীন অনুরোধ করলেন গোরাদের নেমে আসতে। অশালীন রসিকতায় মুখর গোরাদের হতভম্ব করে একছুটে যতীন গাড়ীর ছাদে ওঠা মাত্র একজোটে গোরারা তাঁকে আক্রমণ করে। ইতিমধ্যে নিছক বাঙ্গালী থাপ্পড় মারতে মারতে যতীন তাদের ধরাশায়ী করছেন দেখে যুবরাজ তার গাড়ী থামাতে বলেন।
যতীন জানতেন, নিয়মিত লণ্ডনে ভারত-সচিব মর্লি'র দফতরে অভিযোগ পুঞ্জীভূত হয় এইসব দুষ্কৃতকারী ইংরেজদের বিরুদ্ধে। যুবরাজ দেশে ফিরে গিয়ে ১৯০৬ সালে ১০ মে দীর্ঘ আলোচনা করেন মর্লি'র সংগে এর প্রতিকার চেয়ে। তিনি একজন ভালো মানুষ ছিলেন।
বারীণের সাথে মতবিরোধ
অতীন্দ্রের অকাল মৃত্যুর শোকে মুহ্যমান যতীন দিদি বিনোদবালা আর স্ত্রী ইন্দুবালাকে নিয়ে তীর্থভ্রমণে বের হন। হরিদ্বারে তারা স্বামী ভোলানন্দ গিরি'র কাছে দীক্ষা নিয়ে অন্তরের শান্তি ফিরে পেলেন। গিরিজি জানতে পারেন যতীনের দেশসেবার কথা এবং পূর্ণ সম্মতি জানান এই পন্থায় অগ্রসর হবার সপক্ষে।
১৯০৬ সালের ডিসেম্বর মাসে স্বপরিবারে যতীন দেওঘরে বাস করতে থাকেন, বারীণ ঘোষের সঙ্গে একটি বোমা কারখানা প্রতিষ্ঠা করে। এই কারখানার অভিজ্ঞতা নিয়ে অবিলম্বে কলকাতার মানিকতলায় বারীণ আরো বড় করে কারখানা খোলেন। যতীন চাইতেন প্রথমে একদল একক শহীদ এসে দেশের লোকের চেতনায় নাড়া দেবে; দ্বিতীয় ক্ষেপে আসবে ছোট ছোট দল বেঁধে ইতস্তত খণ্ডযুদ্ধ; তৃতীয় পর্বে দেশব্যাপী এক সশস্ত্র অভ্যুত্থানের মাধ্যমে গণআন্দোলন। বারীণ চাইতেন আচমকা সন্ত্রাসের মধ্যে দিয়ে হাউইয়ের মতো জ্বলে উঠে ফুরিয়ে যেতে। সংগঠনের দিক থেকে বারীণ তার একচ্ছত্র নেতৃত্বে বিশ্বাস করতেন। যতীন চাইতেন জেলায় জেলায় আঞ্চলিক নেতাদের অধীনে গুপ্তসমিতি শক্তিশালী হয়ে কেন্দ্রীয় নেতাদের সহযোগিতা করবে। আপাতদৃষ্ট স্বেচ্ছাসেবক বাহিনী গড়ে বন্যাত্রাণে, কুন্তিমেলায়, অধোদয়যোগে, শ্রীরামকৃষ্ণের জন্মোৎসবে মিলিত হয়ে দলের ঐক্য ও শক্তি পরীক্ষার সুযোগ পেতেন তারা।
সামরিক অফিসারের সাথে মারামারি
১৯০৭ সালে বিশেষ কর্ম-দায়িত্ব নিয়ে হুইলারের সচিবদের সংগে যতীন সপরিবারে দার্জিলিংয়ে স্থানান্তরিত হলেন। সমস্ত উত্তর বাংলার মতো এখানেও যতীন "অনুশীলন"-এর সক্রিয় শাখা স্থাপন করেছিলেন। ১৯০৮ সালের এপ্রিল মাসে ক্যাপ্টেন মার্ফি ও লেফটেন্যান্ট সমারভিল প্রমুখ চারজন সামরিক অফিসারের সঙ্গে যতীনের মারপিট হয় শিলিগুড়ি স্টেশনে। চারজনের চোয়াল ভেঙ্গে ধরাশায়ী করে দেবার অপরাধে যতীনের নামে মামলা রুজ্জু হলে সারাদেশে বিপুল হর্ষ জাগে-কাগজে কাগজে এই নিয়ে লেখালেখির বহর দেখে সরকার চাপ দিয়ে মামলা প্রত্যাহার করে। ঠাট বজায় রাখতে ম্যাজিস্ট্রেট যতীনকে শাসিয়ে দেন, “এমনটি আর যেন না ঘটে!” দর্পভরে যতীন জবাব দেন “নিজের সম্মান বা দেশবাসীর সম্মান বাঁচাতে যদি প্রয়োজন হয়, এমনটি যে আবার করব না, এ শপথ আমি করতে অপারগ।”
দৃঢ়চেতা মনোভাবী ও সমাজ সংস্কারক
১৯০৬ সাল থেকে স্যার ডেনিয়েল হ্যামিলটনের সহযোগিতায় যতীন একাধিক মেধাবী ছাত্রকে বৃত্তি দিয়ে বিদেশে পাঠানোর ব্যবস্থা করেন। শুরু হয় তারকনাথ দাসকে দিয়ে; পরপর তার পিছু পিছু রওনা হন গুরনদিৎ কুমার, শ্রীশ সেন, অধর লস্কর, সত্যেন সেন, জিতেন লাহিড়ি, শৈলেন ঘোষ। ...... এদের কাছে নির্দেশ ছিল, উচ্চশিক্ষার সঙ্গে সঙ্গে আধুনিক লড়াইয়ের কায়দা ও বিস্ফোরক প্রস্তুতের তালিম নিয়ে আসতে এবং বিদেশের সর্বত্র ভারতের স্বাধীনতা সংগ্রামের প্রতি সহানুভূতি সৃষ্টি করতে। ১৯০৮ সালে বারীণ ঘোষের প্রথম প্রচেষ্টা মারাত্মকভাবে ব্যর্থতায় পর্যবসিত হলে সবাই যখন হাল ছেড়ে দিয়েছে, তখন গোপনে শ্রী অরবিন্দের ঘনিষ্ঠ দুই প্রধান বিপ্লবী কানে কানে রটিয়ে দিলেন: "ওরে, হতাশ হস্‌নে! যতীন মুখার্জি হাল ধরে আছে!" এই দু'জনের নাম অন্নদা কবিরাজ ও মুন্সেফ অবিনাশ চক্রবর্তী। বাস্তবিক সভা-সমিতি যখন বেআইনি, সারাদেশ যখন ধড়-পাকড়ের আতঙ্কে বিহ্বল, যতীন তখন স্যার ডেনিয়েলের কাছ থেকে জমি লীজ নিয়ে গোসাবা অঞ্চলে পত্তন করলেন Young Bengal Zamindari Cooperative : পলাতক কর্মীদের গ্রাসাচ্ছাদনের সংগে তিনি সোদপুরের শশীভূষণ রায় চৌধুরী'র দৃষ্টান্ত অনুযায়ী শুরু করলেন স্থানীয় বাসিন্দাদের জন্য নৈশ বিদ্যালয়, ছোট ছোট কুটির শিল্পের প্রতিষ্ঠান, হোমিওপ্যাথিক চিকিৎসা। গ্রামাঞ্চলের সংগে বিপ্লবীদের এই প্রথম প্রত্যক্ষ পরিচয় অত্যন্ত সুফল আসলো।
একটিমাত্র অপরাধী
২৭ জানুয়ারি, ১৯১০ তারিখে যতীনকে গ্রেপ্তার করা হল সাম্রাজ্যের বিরুদ্ধে যুদ্ধ ঘোষণার অভিযোগে। শুরু হল হাওড়া ষড়যন্ত্র মামলা। দশম জাঠ বাহিনীকেই বিপ্লবীদের সংগে সহযোগিতার অপরাধে ভেঙ্গে দেওয়ার আগে প্রধান অফিসারদের ফাঁসিতে ঝোলানো হল। এক বছর ধরে এই মামলা চলতে দেখে নতুন বড়লাট হার্ডিঞ্জ অসহিষ্ণু হয়ে দাবি করলেন "একটিমাত্র অপরাধী"কে দণ্ড দিয়ে বাকি আসামীদেরকে রেহাই দেবার। "একটিমাত্র অপরাধী" হিসেবে যতীন কারাগারে বসেই খবর পেলেন যে অদূর ভবিষ্যতে জার্মানির সঙ্গে ইংল্যান্ডের লড়াই বাঁধবে।
"দুই বাংলাতেই আজ শাসনব্যবস্থা বিফল", মরিয়া হার্ডিঞ্জ অনুযোগ করে ক্ষান্ত নন; কারামুক্ত যতীনকে গৃহবন্দী রেখে সরকার তৎপর হল শাসন ব্যবস্থায় শৃঙ্খলা ফিরিয়ে আনতে। পুলিশী রিপোর্টে নিক্সন সাহেব লিখেছেন যে, মহাযুদ্ধ বেঁধে গেলে স্বাধীনতা-লাভের পথ প্রশস্ত হবে, এটা সম্যক উপলব্ধী করেন যতীন মুখার্জি। জার্মান যুবরাজ কলকাতায় সফর করতে এলে যতীন তার সঙ্গে সাক্ষাৎ করেন এবং যুবরাজের কাছ থেকে প্রতিশ্রুতি পান-সশস্ত্র অভ্যুত্থানের জন্য জার্মানি থেকে অর্থ ও অস্ত্র সাহায্য পাওয়া যাবে। সমস্ত সন্ত্রাসমূলক কাজ স্থগিত রেখে যতীন পরামর্শ দিলেন জেলায় জেলায়, কেন্দ্রে কেন্দ্রে শক্তি সংহরণে নিবিষ্ট হতে। আকস্মিক এই সন্ত্রাস-বিরতি দিয়ে যতীন প্রমাণ করলেন যে, সুনিয়ন্ত্রিত পথেই তিনি হিংসাত্মক কর্মে নেমেছিলেন কাঁটা দিয়ে কাঁটা তোলার প্রয়োজনে, যেটা টোরিটোরার সময়ে গান্ধীজির হাত ফসকে শোচনীয় আকার নেয়।
পুলিশের চোখে ধুলো
কলকাতার পুরো দায়িত্ব অতুলকৃষ্ণ ঘোষের হাতে অর্পণ করে পুলিশের চোখে ধুলো দিয়ে যতীন উপস্থিত হলেন তার পৈতৃক ভিটা ঝিনাইদহে। সেখানে ঠিকাদারের ব্যবসা শুরু করলেন তিনি যশোর-ঝিনাইদহ রেলপথ নির্মাণ উপলক্ষে। ব্যবসার সুবাদে তিনি সাইকেলে অথবা ঘোড়ার পিঠে চড়ে জেলায় জেলায় অবিশ্রাম ঘুরে গুপ্তসমিতির শাখাগুলিকে সন্নিহিত করে তুললেন।
১৯১৩ সালে বাংলা এবং বাংলার বাইরের বিভিন্ন শাখার কর্মী ও নেতারা মিলিত হলেন বর্ধমানে বন্যাত্রাণ উপলক্ষে। উত্তর ভারত থেকে রাসবিহারী বসু এসে যতীনের সংগে আলোচনা করে নূতন প্রেরণায় উদ্বুদ্ধ হলেনঃ অমরেন্দ্র চট্টোপাধ্যায়ের মাধ্যমে যতীনের সংগে একাধিক বৈঠকে রাসবিহারী সিদ্ধান্ত নিলেন ফোর্ট উইলিয়ামের সৈন্য-বহরের পরিচালকদের সহযোগিতায় কলকাতা থেকে পেশোয়ার অবধি বিদ্রোহের আগুন জ্বলবে ১৮৫৭ সালের দৃষ্টান্তকে সামনে রেখে।
ভারত-জার্মান ষড়যন্ত্র
১৯১৪ সালের নভেম্বর মাসে সানফ্রান্সিসকো থেকে প্রত্যাবর্তন করলেন 'গদর'-নেতা সত্যেন সেন; সংগে এলেন বিষ্ণুগণেশ পিংলে, কর্তারসিং সরাংগা ও বিরাট একদল 'গদর'-কর্মী। সত্যেন জানালেন যে, বার্লিনে বীরেন চট্টোপাধ্যায় পরিচালিত বিপ্লবীরা খোদ কাইজারের সঙ্গে চুক্তি সই করেছেন ভারতে অস্ত্রশস্ত্র ও অর্থ পৌঁছে দেবে ক্যালিফোর্নিয়া থেকে পাঠানো কয়েকটি জাহাজ; এর দায়িত্ব নিয়েছেন ওয়াশিংটনে জার্মান রাষ্ট্রদূত ব্যার্নস্টর্ফ ও তার মিলিটারী আতাশে ফন্‌পাপেন। কাইজারের সনদ নিয়ে একটি বিপ্লবী মিশন রওনা হচ্ছে কাবুল অভিমুখে; পথে তারা জার্মানির হাতে বন্দী ব্রিটিশ সৈন্যবহরের ভারতীয় জওয়ানদের নিয়ে গড়ে তোলা বাহিনী নিয়ে কাবুল থেকে কুচকাওয়াজ করে হাজির হবে দিল্লীতে, যোগ দেবে সশস্ত্র অভ্যুত্থানে। বার্মা সীমান্তেও সৈন্যবাহিনী প্রস্তুত থাকছে কলকাতায় ফোর্ট উইলিয়াম দখল করে বিদ্রোহ ঘোষণা করবে বলে। দূরপ্রাচ্যে বিভিন্ন জার্মান দূতাবাস ও কনস্যুলেট সহযোগিতার জন্য প্রস্তুত।
যতীনের চিঠি নিয়ে পিংলে ও কর্তারসিং গেলেন রাসবিহারী'র সঙ্গে দেখা করতে। টেগার্টের রিপোর্টে দেখা যায়, এই সময়ে সত্যেন সেনকে নিয়ে যতীন কলকাতার বিভিন্ন রেজিমেন্টের অফিসারদের সংগে আলোচনায় ব্যস্ত। ভারতের এই যজ্ঞ-অনলে ইন্ধন দেবার জন্য সাজসাজ পড়ে গেল দূরপ্রাচ্যে আমেরিকায়, ইউরোপে, মধ্যপ্রাচ্যে। ভূপতি মজুমদার স্পষ্ট লিখে গিয়েছেন যে, আন্তর্জাতিক এই সহযোগিতার উদ্ভাবন করেন স্বয়ং যতীন মুখার্জি। ইতিহাসে একে অভিহিত করা হয় "ভারত-জার্মান ষড়যন্ত্র" নামে।
সমাগত 'গদর' কর্মীরা কাজে নামতে চান, জার্মান অস্ত্র আসার জন্য তাঁদের তর সইছে না। যতীনের সঙ্গে পরামর্শ করে রাসবিহারী দিন ধার্য্য করলেন ২১ ফেব্রুয়ারি অভ্যুত্থানের জন্য। মিঞাসির (মহীসুর), লাহোর, ফিরোজপুর, রাওয়ালপিণ্ডি, জব্বলপুর, বেনারস-সর্বত্র তেরংগা ঝাণ্ডা উড়িয়ে দেওয়া হবেঃ নীল হবে মুসলমান কর্মীদের প্রতীক; হলদে শিখ; লাল হিন্দু। কলকাতায় ফোর্ট উইলিয়াম দখল করে সমস্ত রেলপথ উড়িয়ে দেওয়া হবে, যাতে করে সরকার পক্ষ প্রত্যুত্তরের জন্য সৈন্যবাহিনী না আনাতে পারে। ইতিমধ্যে ২৬ আগস্ট ১৯১৪ সালে কলকাতার রডা কোম্পানী থেকে বিপ্লবীরা যথেষ্ট শক্তিশালী মাউজার পিস্তল সংগ্রহ করেছেন, প্রয়োজনমতো যা দূরপাল্লার রাইফেলের মতো ব্যবহার করা চলে। রাসবিহারী'র অনুরোধে অর্থ সংগ্রহ করতে যতীন নতুন একপ্রস্থ হিংসাত্মক অভিযানের শরণ নিলেন- মোটরচালিত ট্যাক্সির সাহায্যে অভিনব এই ডাকাতির পদ্ধতি অবিলম্বে ফ্রান্সে দেখা যাবে, প্রখ্যাত নৈরাজ্যবাদী সর্দার "বোনো"র পরিচালনায়। পরিশীলিত, শৃংখলাবদ্ধ দুঃসাহসিক এই কীর্তির সামনে মুগ্ধ আতঙ্কে ইংরেজ সরকার হতবুদ্ধি হয়ে রইল। আর পুলকে মুগ্ধ দেশবাসী প্রত্যয় ফিরে পেল বিপ্লবীদের কর্মক্ষমতায়। ১২/২/১৯১৫, ২২/২/১৯১৫ - দুই দু'টো চোখ ধাঁধানো ডাকাতির সংবাদ ছড়িয়ে পড়ল সারাদেশে। ২৪/২/১৯১৫ যতীন এক গুপ্ত বৈঠকে কর্মসূচী নির্ধারণ করছেন, এমন সময়ে এক সরকারী গোয়েন্দা সেখানে উপস্থিত দেখে নেতার ইংগিতক্রমে চিত্তপ্রিয় তাকে গুলি করেন। গুপ্তচরটি তখনো মরেনি। মরার আগে সে যতীনকে তার হত্যাকারী বলে শনাক্ত করে।
থরহরিকম্পা পুলিশ রিপোর্টে অসহায় টেলিগ্রাম দেখা যায় "চড়া ইনাম ঘোষণা করেও যতীনের হদিশ মিলছে না। এখনো তিনি ছদ্মবেশে কলকাতায় বহাল তবিয়তে যাতায়াত করছেন, কিন্তু তাঁর মতো উগ্র চরিত্রের নাগাল পাবার যোগ্য চর পাওয়া দুর্লভ, বিশেষত সর্বদাই তিনি সশস্ত্র থাকেন"। যাদুগোপাল মুখোপাধ্যায় তার আত্মজীবনীতে লিখেছেনঃ "কলকাতায় Flying Squad, Armoured Car-এর সশস্ত্র পাহাড়ার ব্যবস্থা হল। বড় রাস্তাগুলিতে ড্রপ-গেট করা হল - রেললাইন বন্ধ করার যেরূপ লোহার পাল্লা খাড়া রাখা হয়, ঠিক তেমনি। থানায় সাইরেন বসানো হল। কলকাতা থেকে উত্তর ও পূর্বদিকে খাল পার হবার যত পোল আছে - চিৎপুর, টালা, বেলগেছে, মানিকতলা, নারকেলডাংগা ও হাওড়ার পোলে সশস্ত্র প্রহরী দেওয়া হল। যাকে-তাকে এবং যে-কোনও গাড়ীকে ধরে তল্লাশ করা হতে লাগল। **তথ্যসূত্র অস্পষ্ট, .......... ২য় সংস্করণ, ১৯৮২, পৃ. ৩২৮
কৃপাল সিং: বিশ্বাসঘাতক 'গদর' কর্মী
কোন মহৎ সাধনার পথে যতীন নেমেছেন, তা স্মরণে রেখে পুলিশের দেশী কর্মচারীরা পর্যন্ত মনেপ্রাণে যতীনের অনুরাগী হয়ে উঠলেন। ব্যতিক্রম ছিলেন পুলিশ ইন্সপেক্টর সুরেশ মুখার্জি। তিনি বিপ্লবীদের জব্দ করতে বদ্ধপরিকর। বারেবারে সুরেশের ব্যবহারে বিরক্ত হয়ে একদিন যতীন বললেন, "যতক্ষণ না সুরেশকে সরানো হচ্ছে, ততক্ষণ আমি জলস্পর্শ করব না"। ২৮/২/১৯১৫ তারিখে ভোরবেলা সুরেশ সদলবলে টহলে বেরিয়েছেন কলকাতা বিশ্ববিদ্যালয়ে বড়লাট যাবেন-তার নিরাপত্তার ব্যবস্থা পাকা করতে। নিপুণহাতে সুরেশকে নিধন করে যতীনের সহকারীরা গা ঢাকা দিলেন। এদেঁর কর্মতৎপরতায় এমনকি টেগার্টও মুগ্ধ হয়ে পরবর্তীকালে স্বীকৃতি জানিয়েছেন যে, বাঙ্গালী এই বিপ্লবীদের চরিত্রের সমতুল জগতে আর কোথাও পাওয়া বিরল। এদেঁর আত্মবিশ্বাস ও দেশের কাজের জন্য সর্বস্বত্যাগের ব্রত টেগার্টকে মনে করিয়ে দিয়েছে গাঁন্ধীর কথা।
বুড়ি বালামের তীরে খণ্ডযুদ্ধ ও যতীনের আত্মদান
কলকাতা থেকে খবর এল, একের পর এক বিপ্লবীদের কেন্দ্রগুলিতে তল্লাস চালাচ্ছে পুলিশ। বালেশ্বরের সন্ধান পেতে দেরী নেই। দুর্গম ডুভিগর পর্বতশ্রেণী দিয়ে গা ঢাকা দেবার উপযোগিতা নিয়ে কেউ কেউ যখন জল্পনা-কল্পনা করছেন, যতীন দৃঢ়স্বরে জানালেন, "আর পালানো নয়। যুদ্ধ করে আমরা মরব। তাতেই দেশ জাগবে।" ৭ সেপ্টেম্বর গভীর রাত্রে যতীন নিজের সাময়িক আস্তানা মহলডিহাতে ফিরে এলেন। সঙ্গে চিত্তপ্রিয় রায়চৌধুরী, জ্যোতিষচন্দ্র পাল, মনোরঞ্জন সেনগুপ্ত এবং নীরেন্দ্রনাথ দাশগুপ্ত। ৮ সেপ্টেম্বর সারাদিন কেটে গেল গভীর জঙ্গলে। সারারাত পায়ে হেঁটে ৯ সেপ্টেম্বর ভোরবেলা পৌঁছলেন বালেশ্বরের নদী বুড়ি বালামের উপকণ্ঠে। সাঁতার কেটে নদীর ওপারে গিয়ে যুদ্ধের পক্ষে মোটামুটি উপযুক্ত শুকনো এক ডোবার মধ্যে আশ্রয় নিলেন। বিপরীতপক্ষে চার্লস টেগার্ট, কমান্ডার রাদারফোর্ড, জেলা ম্যাজিস্ট্রেট কিলভি অসংখ্য সশস্ত্র পুলিস ও সামরিক বাহিনী নিয়ে হাজির হয়েছিল। পরীখার আড়ালে বাঘা যতীনের নেতৃত্বে মোট পাঁচজন, হাতে মাউজার পিস্তল। যুদ্ধ শুরু হলে পুলিসের গুলিতে ঘটনাস্থলে শহীদ হলেন চিত্তপ্রিয় রায়চৌধুরী। এই যুদ্ধের এমন নজির ইতঃপূর্বে দেখেননি বলে মেনে নিয়েছেন প্রত্যক্ষদর্শী ইংরেজ কুশীলবেরা। ৯ সেপ্টেম্বর ১৯১৫ সালে সূর্যাস্তের সংগে অবসান হল এই যুদ্ধের। পরদিন বালেশ্বর সরকারি হাসপাতালে যতীন শেষ নিঃশ্বাস ত্যাগ করলেন। তখনো রক্তবমি হচ্ছে। হেসে বললেন:
"এত রক্ত ছিল শরীরে? ভাগ্যক্রমে, প্রতিটি বিন্দু অর্পণ করে গেলাম দেশমাতার চরণে।"
যতীন্দ্রনাথ মুখোপাধ্যায়ের কয়েকটি পত্রঃ-
[১৯১০ সালের ৪ঠা এপ্রিল তারিখে আলিপুর সেন্ট্রাল জেল থেকে দিদি বিনোদবালা দেবীকে লেখা]
শ্রীশ্রীচরণকমলেষু-
দিদি, আমার অসংখ্য প্রণাম জানিবেন। আপনার স্নেহাশীর্বাদী পত্র পাইয়া সমস্ত অবগত হইলাম।-আপনারা সকলে ভাল আছে জানিয়া সুখী হইলাম। আপনি আমার অসুখের সংবাদে ব্যস্ত হইয়াছেন, ব্যস্ত হইবেন না। আমি এক্ষণে সুস্থ হইয়াছি, তবে অসুখটা একটু বেশি হইয়াছিল তাই দুর্বল হইয়া পড়িয়াছিলাম, আবার শ্রীগুরুর কৃপায় আস্তে আস্তে সবল হইতেছি। যাহা হউক, ভগবানে আত্মসমর্পণ করিয়া তাঁহারই চরণে আমাকে নিবেদন করিয়া রাখুন, তিনি যেমন আমাকে শৈশব হইতে নানা বিপদে রক্ষা করিয়া আসিতেছেন, এস্থলেও তিনিই একমাত্র ভরসা। তিনি যাহাকে যত বেশি ভালবাসেন তাহাকে তত বেশি পরীক্ষা করেন এবং সেইজন্যই নানা বিপদের মুখে নিপাতিত করিয়া তাঁহারই অস্তিত্ব বুঝাইয়া দেন।- তিনি যাহা করিবেন তাহার উপর মানুষের বিন্দুমাত্র হাত নাই; মানুষ কেবল তাঁহাতে নির্ভর করিয়া পুরুষকার করিতে পারে; ফলাফল তাঁহারই হাতে। যাহা হউক আমার জন্য কোন চিন্তা করিবেন না। তাঁহার প্রতি চাহিয়া বুক বাঁধিয়া সংসারে অবস্থান করুন। আমাপেক্ষাও ভগবানের অধিক স্নেহ আপনার প্রতি, তাই আপনার পরীক্ষা আমাপেক্ষা অধিক ও কঠিনতর। যাহা হউক, তাঁহার দয়া ভুলিবেন না। অথবা তাঁহাকে অবিশ্বাস করিবেন না। ইন্দুকে ও অপর সকলকে এই পত্রই দেখাইবেন। মেজমামাকে আর একবার সাক্ষাৎ করিতে বলিবেন।-তাঁহারা সকলে কেমন আছেন?
শ্রীচরণে নিবেদনমিতি
প্রণত সেবক
জ্যোতি
২০ অগাস্ট, ১৯১০-এর পত্র
শ্রীশ্রীচরণকমলেষু-
ইতি-
প্রণত সেবক জ্যোতি
১৯১৫ সালের মে মাসের পত্র
[১৯১৫ সালের মে মাসে বালেশ্বরের অজ্ঞাতবাস থেকে এই চিঠিটি দিদি বিনোদবালাকে লেখা]
শ্রীশ্রীচরণকমলেষু-
দিদি আমার অসংখ্য প্রণাম জানিবেন। আমি বেশ ভাল স্থানে সর্বাংগীণ কুশলে আছি। আমার জন্য কোন চিন্তা করিবেন না। কর্মের নিমিত্ত বাহির হইয়াছি, ভবিষ্যতে সাক্ষাতাদি কর্মের উপরই নির্ভর করিতেছে। শীঘ্রও হইতে পারে, কিছু বিলম্বও হইতে পারে। তবে নিরাশ হইবার বা ভয়ের কোন কারণ দেখি না। সর্বদা স্মরণ রাখিবেন "ন হি কল্যাণকৃৎ কশ্চিৎ দুর্গতিং তাত গচ্ছতি"।-মার আশীর্বাদে সমস্ত বিপদ হইতে উদ্ধার হইয়াছি-তিনি সমস্ত কর্মে সর্বদা যেমন সাহায্য করিয়াছেন, এ বর্তমান অবস্থায়ও তেমনি সাহায্য করিবেন সন্দেহ নাই-তাঁহারই প্রেরণায় এ কর্ম-সমুদ্রে ঝাঁপাইয়াছি, তিনি কূলে লইবেন। আপনি যে মার সন্তান তাঁহার হৃদয়ের কথা স্মরণ করিয়া আপন হৃদয়ে বল রাখিয়া যে সকল রত্নগুলি আপনার নিকট আছে তাহাদের যাহাতে উদ্দেশ্যানুযায়ী কর্মের উপযোগী করিয়া ভবিষ্যতে মায়ের পূজায় অর্পণ করিতে পারেন, সেই চেষ্টা করিবেন। আপনি ব্যস্ত হইলে ইন্দুদের নিকট কি আশা করেন? আপনি ব্যস্ত হইবেন না। সমস্তই বুঝেন। সংসারে সমস্তই যে কত অস্থায়ী তাহা আপনি অনেক প্রকারে দেখিয়াছেন এবং বুঝিয়াছেন। এই অস্থায়ী সংসারে অস্থায়ী জীবন যে ধর্মার্থে বিসর্জন করিতে অবকাশ পায় সে ত ভাগ্যবান এবং তাহার সমস্ত শুভাকাংক্ষী আত্মীয়-স্বজন, বিশেষত তাহার মাতৃস্থানীয়া সহোদরা যদি স্থিরভাবে চিন্তা করিয়া দেখেন তাহা হইলে নিজেদের বংশের সৌভাগ্যের কথা বেশ উপলদ্ধি করিতে পারেন এবং ধর্মার্থে বহির্গত ব্যক্তির সাধনায় সিদ্ধির পূর্বে তাহার গৃহে প্রত্যাবর্তন কখনই বাঞ্ছনীয় মনে করেন না, বরং তাহার মন্ত্রের সাধন পথের সহায়তার নিমিত্ত তাহার অবর্তমানে গৃহে বুক বাঁধিয়া ভগবানে নির্ভরতা সহকারে পরস্পরের রক্ষণাবেক্ষণ ও শান্তিদান করাই তাহাদের একমাত্র উদ্দেশ্য হয় এবং এই শ্রেণীর ব্যক্তিরাই জগতে ধন্য এবং সার্থক মাতৃস্তন্য পান করিয়াছেন। হা-হুতাশ ত' সকলেই করিয়া থাকে, আপনি আমিও যদি তাহাই করি তবে আমরা আমাদের স্বর্গীয়া মাতৃদেবী শরৎশশীর গর্ভে জন্মিয়াছিলাম কেন? আমরা ত সাধারণের ন্যায় দুর্বল হৃদয় অবিশ্বাসী সামান্য মায়ের সন্তান নই-আমাদের মা জীবন ভরিয়া কি সকল ব্যাপার হাসিতে হাসিতে সহ্য করিয়া গিয়াছেন একবার ভাবিয়া দেখুন তা আর আজ তিনি জীবিত থাকিলে তিনি স্বয়ং আমাকে আমার কর্মে বরণ করিয়া লইতেন সন্দেহ নাই। তাঁহার অবর্তমানে যাহার হাতে আমাকে তিনি রাখিয়া গিয়াছিলেন, আমার সেই মাতৃস্বরূপিণী সহোদরা ও গুরুভগ্নীর কি করা কর্তব্য একটু ভাবিয়া দেখিবেন। আপনি ইতিপূর্বে একসময়ে কোন বিপদের সময় আমাকে লিখিয়াছেন, "আমাদের অপেক্ষা যিনি তোমাকে বেশি ভালবাসেন তিনিই সর্বদা তোমার কথা ভাবিতেছেন, আমরা তোমার নিমিত্ত চিন্তা করিয়া কি করিব।"-আপনার অবস্থা এতদিনে আরও উন্নত হওয়ার কথা। হৃদয়ের বল এখন আরও অধিক হইয়াছে আশা করা যায়। আপনি অনুগ্রহ করিয়া মন শান্ত করিয়া সসন্তান ইন্দুকে রক্ষা করিবেন। সন্তানগুলি যাহাতে মানুষ হয় তাহার চেষ্টার যেন কোন ত্রুটি না হয়। কখন কোন বিষয়ের প্রয়োজন হইলে ভাইদের কাহাকেও স্মরণ করিবেন এবং আমার মত জ্ঞান করিয়া প্রয়োজন জানাইবেন, অভাব থাকিবে না। কোথায় আছি জানিয়া প্রয়োজন নাই-পত্র পাইলেন তাহাও কাহাকে বলিবার প্রয়োজন নাই। প্রেরিত লোকের নিকট বক্তব্য যদি কিছু থাকে জানাইবেন। সমস্ত গুরুজনদিগকে প্রণাম ও আশীর্বাদভাজনগণকে স্নেহাশীষ দিবেন। স্মরণ রাখিবেন বিপদের সময় স্থৈর্য্য সহকারে বুদ্ধির আশ্রয় গ্রহণ করাই বিধেয়। পরমারাধ্য শ্রীগুরুদেবের চরণে সদা মতি রাখিবেন। তাঁহাকে পত্রাদি লিখিবেন।
শ্রীচরণে নিবেদন ইতি
প্রণত সেবক-
(অস্পষ্ট)
১৯১৫ সালের মে মাসে অজ্ঞাতবাস থেকে লেখা
[১৯১৫ সালের মে মাসে বালেশ্বরের অজ্ঞাতবাস থেকে যতীন্দ্রনাথ এই পত্রটি লেখেন ইন্দুবালা দেবীকে; স্ত্রীকে লেখা এটি তার একমাত্র পত্র যা রক্ষা করা গিয়েছে পুলিশের আক্রমণ থেকে। বছরে একবার অন্তত পুলিশে এসে খানাতল্লাস ক'রে যেত তার দিদি ও স্ত্রীর কাছে যদি দৈবাৎ আপত্তিজনক কিছু পাওয়া যায়-এই প্রত্যাশা নিয়ে। তাদেঁর মৃত্যুর আগে জ্যেষ্ঠা পুত্রবধু ঊষারাণী দেবীর হাতে তারা এই অমূল্য পত্রগুলি গচ্ছিত রেখে যান।]
পরমকল্যাণবরাসু-
ইন্দু, আমার স্নেহাশীষ লও। তোমাকে আর পৃথক কি লিখিব, দিদিকে যে পত্র আমি লিখিলাম উহা পড় ও মর্ম অবগত হও। ভগবদিচ্ছায় আজ ১৫/১৬ বৎসর আমার সহিত মিলিত হইয়াছ। এই দীর্ঘকাল যখন সময় পাইয়াছি তখনই বহুপ্রকারে বুঝাইতে চেষ্টা করিয়াছি প্রকৃত মনুষ্যত্ব কোথায়। অদ্য যে অবস্থা আসিয়াছে এ অবস্থা যে এক সময় আসিবেই এ সম্বন্ধে নানাপ্রকার তোমাকে বুঝাইয়াছি এবং প্রস্তুত থাকিতেও বলিয়াছি। আশা করি তোমার মত ক্ষেত্রে আমার সকল শিক্ষার বীজ আশানুরূপ ফল প্রসব করিয়াছে। বহু বহু সহস্ত্রের মধ্যে একজনের নিকট যেরূপ শক্তি, ধৈর্য ও কর্তব্যজ্ঞানের বিশেষ বিকাশ দেখিতে পাওয়া যায় তোমার নিকট প্রকৃতই তাহাই আশা করি। সন্তানগুলি যাহাতে ভবিষ্যতে মানুষের সন্তান বলিয়া পরিচিত হয় সেদিকে লক্ষ্য রাখিতে ভুলিও না। ক্ষণিক দুর্বলতা সকলেরই আসিতে পারে; সেরূপ অবস্থায় দিদিকে সাহায্য করিও ও তাঁহার সাহায্য গ্রহণ করিও। সর্বদা মনে রাখিও যে প্রকৃতি লইয়াই পুরুষ পূর্ণ-যত দূরেই থাকি না কেন, তোমার প্রসন্নতা ও শুভেচ্ছাস্বরূপ শক্তির সাহায্য যেন সদা পাই। সর্বদা শ্রীগুরুদেব ও ভগবৎ চরণে তোমার স্বামীর সিদ্ধির নিমিত্ত প্রার্থনা করিও এবং হৃদয়ে বল রাখিও।
ইতি-
চলচ্চিত্র
বাঘা যতীনের জীবনকাহিনী নিয়ে বাংলা সিনেমা 'বাঘা যতীন' প্রকাশিত হয় ১৯৫৮ সালে। অভিনয় করেন ধীরাজ ভট্টাচার্য, নিমু ভৌমিক, ছায়া দেবী প্রমুখ।
এডগার ব্রাসিল
এডগার ব্রাসিল (১৯০২-১৯৫৪) ছিলেন একজন জার্মান বংশোদ্ভূত ব্রাজিলিয়ান সিনেমাটোগ্রাফার। তিনি তার কর্মজীবনে ৫০টিরও বেশি প্রযোজনায় কাজ করেছেন।
শিখধর্ম ও হিন্দুধর্ম
শিখধর্ম ও হিন্দুধর্ম দুইই ভারতীয় ধর্ম। হিন্দুধর্মের উদ্ভব ঘটেছিল প্রাগৈতিহাসিক যুগে; অন্যদিকে খ্রিস্টীয় পঞ্চদশ শতাব্দীতে শিখধর্ম প্রবর্তন করেন গুরু নানক। দুই ধর্মেই কর্ম, ধর্ম, মুক্তি ও মায়ার ন্যায় দার্শনিক ধারণাগুলি স্বীকৃত। যদিও সেগুলির ধারণা দুই ধর্মে পৃথক। উদাহরণস্বরূপ, হিন্দুধর্মে কর্ম বলতে বোঝায় যা শরীর করে, কিন্তু শিখধর্মে কর্ম হল যা মন চিন্তা করে। মুঘল শাসনকালে শিখ সম্প্রদায় সেই সব নিপীড়িত ব্যক্তির প্রতিরক্ষায় এগিয়ে আসে, যাঁদের বলপূর্বক ইসলাম ধর্ম গ্রহণ করতে বাধ্য করা হত।
সাদৃশ্য ও পার্থক্যের প্রেক্ষাপট
লুই ফেনেশের মতে, শিখ ঐতিহ্যের শিকড় সম্ভবত ভারতের সন্ত-ঐতিহ্যের মধ্যে নিহিত। সন্তপন্থীদের আদর্শই পরবর্তীকালে বিকাশ লাভ করে শিখধর্মের রূপ পরিগ্রহ করে। ফেনেশ লিখেছেন, "ভারতীয় পুরাণ শিখদের পবিত্র ধর্মগ্রন্থ গুরু গ্রন্থসাহিব ও অপ্রধান ধর্মগ্রন্থ দশম গ্রন্থে প্রবেশ করে আজকের শিখদের এবং তাঁদের অতীত পূর্বপুরুষদের পবিত্র প্রতীকী জগতে সূক্ষ্ম দ্যোতনা ও সারবস্তু যুক্ত করেছিল। যদিও অল্প শিখই শিখ ঐতিহ্যের সম পরিসরে এই সকল ভারতীয় গ্রন্থাবলি ও আদর্শগুলির উল্লেখ করেন; সেখানে এই কালপঞ্জিগত ও দাদর্শগত দৃষ্টিকোণ থেকে তাঁদের ঐতিহ্যের সূত্র উপাদানগুলির উল্লেখ তো দূরের কথা।" অধিকাংশ ইতিহাসবিদই অবশ্য শিখধর্মের প্রমাণকে সরলভাবে ভক্তি আন্দোলনের সম্প্রসারিত রূপ হিসেবে দেখেন না।
অ্যান ব্ল্যাকবার্ন
অ্যান এম ব্ল্যাকবার্ন দক্ষিণ ও দক্ষিণ- পূর্ব এশীয় বৌদ্ধধর্মের একজন ইতিহাসবিদ। তিনি কর্নেল বিশ্ববিদ্যালয়ের মানবিক বিভাগে ওল্ড ডোমিনিয়ন ফাউন্ডেশনের অধ্যাপক। ব্ল্যাকবার্ন ১৯৮৮ সালে সোর্থমোর কলেজ থেকে এশিয়ান হিস্ট্রি অ্যান্ড রিলিজিয়নে বিএ, ১৯৯০ সালে ইউনিভার্সিটি অফ শিকাগো ডিভিনিটি স্কুল থেকে রিলিজিয়াস স্টাডিজে এমএ এবং একই প্রতিষ্ঠান থেকে ১৯৯৬ সালে ধর্মের ইতিহাসে পিএইচ.ডি. করেন। চার্লস হ্যালিসি ব্ল্যাকবার্নের ছিলেন।
ডেভিড অ্যালেন (ক্রিকেটার)
ডেভিড আর্থার অ্যালেন (David Allen; জন্ম: ২৯ অক্টোবর, ১৯৩৫ - মৃত্যু: ২৫ মে, ২০১৪) ব্রিস্টলের হোরফিল্ডে জন্মগ্রহণকারী সাবেক ইংরেজ আন্তর্জাতিক ক্রিকেটার ছিলেন। ১৯৬০ থেকে ১৯৬৬ সময়কালে ইংল্যান্ডের পক্ষে আন্তর্জাতিক ক্রিকেটে অংশ নিয়েছেন। ইংল্যান্ড ক্রিকেট দলের হয়ে টেস্ট ক্রিকেটে মূলতঃ ডানহাতি অফ-স্পিনার হিসেবে অংশগ্রহণ করেছেন ডেভিড অ্যালেন। পাশাপাশি তিনি ডানহাতে ব্যাটিংও চালাতেন।
প্রথম-শ্রেণীর ইংরেজ কাউন্টি ক্রিকেটে গ্লুচেস্টারশায়ার দলের সদস্য ছিলেন। অবসর-পরবর্তী সময়ে ২০১১ সালে গ্লুচেস্টারশায়ার দলের সভাপতির দায়িত্ব পালন করেন তিনি।
প্রারম্ভিক জীবন
১৯৫৩ থেকে ১৯৭২ সাল পর্যন্ত গ্লুচেস্টারশায়ার দলের পক্ষে কাউন্টি ক্রিকেটে অংশগ্রহণ করেন। ১৯৫৯ সালে প্রথমবারের মতো ইংল্যান্ড দলের পক্ষে খেলার জন্য মনোনীত হন। এরপর ১৯৬০ সালে বর্ষসেরা ক্রিকেট রাইটার্স ক্লাব যুব ক্রিকেটাররূপে পুনরায় দলে অন্তর্ভুক্ত হন। তৎকালীন সময়ের সকল টেস্টভূক্ত দেশে তিনি সফর করেছেন।
খেলোয়াড়ী জীবন
সমগ্র খেলোয়াড়ী জীবনে তিনি ৩৯ টেস্টে অংশ নিয়েছেন। ফ্রেড টিটমাস ও রে ইলিংওয়ার্থের ন্যায় অল-রাউন্ডারের তুলনায় তার ব্যাটিং গড় ভাল ছিল। ১৯৬১-৬২ মৌসুমে ভারত ও পাকিস্তান সফরে অনুষ্ঠিত টেস্ট সিরিজগুলোয় তিনি একাকী ৪৮২ ওভার বোলিং করেছিলেন। ১৯৬৩ মৌসুমে সফরকারী ওয়েস্ট ইন্ডিজের বিপক্ষে লর্ডসে অনুষ্ঠিত খেলায় অংশগ্রহণ করে স্মরণীয় হয়ে আছেন। ফাস্ট বোলার ওয়েস হলের চূড়ান্ত ওভারের শেষ দুই বল ঠেঁকিয়ে দলকে নিশ্চিত পরাজয় থেকে ড্রয়ের পথে নিয়ে যান। শেষ উইকেট জুটিতে অন্যপ্রান্তে কলিন কাউড্রে প্লাস্টার দিয়ে মোড়ানো বাহু নিয়ে আহত অবস্থায় ক্রিজে অবস্থান করছিলেন। সিডনিতে অনুষ্ঠিত ১৯৬৫-৬৬ মৌসুমের অ্যাশেজ সিরিজের তৃতীয় টেস্টে শেষ দুই উইকেটের জুটিতে ৯৩ রান সংগ্রহ ও ৪/৪৭ বোলিং পরিসংখ্যান গড়ে ইংল্যান্ডকে ইনিংস ও ৯৩ রানে জয়ী করতে ভূমিকা রাখেন।
ইনকা সড়ক ব্যবস্থা
ইনকা সড়ক ব্যবস্থা (Red caminera del Tahuantinsuyo) দক্ষিণ আমেরিকার প্রাক-কলম্বীয় শাসন আমলে নির্মিত সর্বাপেক্ষা ব্যয়বহুল ও ব্যাপক বিস্তৃত উন্নত যোগাযোগ ব্যবস্থা হিসেবে পরিচিত ছিল। এ সড়কটি প্রায় ৩৯,৯০০ কিলোমিটার (২৪,৮০০ মাইল) দৈর্ঘ্যের। রাস্তার অবকাঠামো নির্মাণের জন্য ব্যাপক সময় ব্যয় করা হয় ও উন্নয়ন প্রচেষ্টা অব্যাহত রাখে। এ অবকাঠামোটির মান এতোটাই উন্নত যে, চার শতাধিক বছর যাবৎ ব্যবহার করার পরও অদ্যাবধি বেশ ভালো অবস্থায় রয়েছে।  উত্তর-দক্ষিণাঞ্চলের সাথে অগণিত শাখা নিয়ে এর যোগাযোগ ব্যবস্থা গড়ে উঠেছে। এ সড়ক ব্যবস্থার যে অংশটি সর্বাপেক্ষা পরিচিতি পেয়েছে তা হলো ইনকা ট্রেল থেকে মাচু পিচুর রাস্তাটি। সড়ক যোগাযোগ ব্যবস্থার অংশবিশেষের সাথে সভ্যতার ক্রমবিকাশ জড়িয়ে রয়েছে। ইনকা সাম্রাজ্য তথা ওয়ারি সংস্কৃতির ছোঁয়াও এতে পড়েছে। স্পেনীয় ঔপনিবেশিক যুগে সড়ক ব্যবস্থার অংশবিশেষকে ‘ক্যামিনো রিয়ালের’ মর্যাদা দেয়া হয়। ২০১৪ সালে এ সড়ক ব্যবস্থাকে ইউনেস্কোর বিশ্ব ঐতিহ্যবাহী স্থানের অন্তর্ভুক্ত করা হয়।
উদ্দেশ্যাবলী
ইনকারা সড়ক ব্যবস্থাকে বিভিন্ন উদ্দেশ্যে ব্যবহার করতো। সাম্রাজ্যে সরাসরি ভ্রমণের উদ্দেশ্যে শুধুমাত্র সাধারণ পরিবহনের জন্যে নয়, বরং অনেক সামরিক ও ধর্মীয় উদ্দেশ্যেও ইনকারা এ রাস্তাটিকে ব্যবহার করতো। কর্তৃপক্ষের অনুমোদন ব্যতীত সাধারণ লোকদেরকে এ রাস্তা ব্যবহারের অনুমতি দেয়া হতো না।
আঙুল কাটা জগলু
নন্দিত কথাসাহিত্যিক হুমায়ূন আহমেদের সৃষ্ট চরিত্রগুলোর মধ্যে হিমু অন্যতম।  হিমু সিরিজের প্রথম বই হলো ময়ূরাক্ষী (১৯৯০)। হিমু সিরিজের বইগুলোর মধ্যে আঙুল কাটা জগলু ১৯তম।
আঙুল কাটা জগলু বইটি ২০০৯ সালের বইমেলায় অন্যপ্রকাশ থেকে বইটি বের হয়।
নিউ ইয়র্ক স্টেট রুট ৩৬৮
নিউ ইয়র্ক স্টেট রুট ৩৬৮ (এনওয়াই ৩৬৮) যুক্তরাষ্ট্রের নিউ ইয়র্কে অবস্থিত অনন্ডাগা কাউন্টির একটি রাজ্য মহাসড়ক ছিল। এটা ছিল কাউন্টির সবচেয়ে ছোট মাত্র ১.৫৯ মাইলের একটি মহাসড়ক যা কিনা এলব্রিজ শহরের এনওয়াই ৩২১ এবং এনওয়াই ৫ এর মধ্যে অবস্থিত। এনওয়াই ৩৬৮ ছিল এলব্রিজ এর একটি মধ্যবর্তী সড়ক। ১৯৩০ সালে রাস্তাটির নামকরণ করা হলেও ১৯৪০ সাল নাগাদ নিউ ইয়র্ক এবং অনন্ডাগা কাউন্টির রাস্তাগুলো মেরামতের সময় এর নামকরণ রদ করা হয়।
রাস্তার বিবরণ
এনওয়াই ৩৬৮ এলব্রিজ শহরের কার্পেনটার ব্রুক ফিস হ্যাচারি সংলগ্ন এনওয়াই ৩২১ থেকে শুরু হয়। রাস্তাটি উত্তরে অগ্রসর হয় হাফওয়ে রোড হিসাবে। হাফওয়েতে রাস্তাটি অনন্ডাগা কাউন্টির অনেক কৃষি জমি এবং বাড়িঘর অতিক্রম করে যায়। এখানে এনওয়াই ৩৬৮ কিছু বাড়ির জন্য সড়ক হিসেবে কাজ করে। তারপর রাস্তাটি তৎকালীন কনরেইল রেলরোড অতিক্রম করে। হাফওয়ে শেষ করে রাস্তাটি উত্তর-পশ্চিামাঞ্চলীয় ভিলেজ অব এলব্রিজে প্রবেশ করে। পাশাপাশি একটি জলাভূমি পাশ কাটিয়ে যায়। এনওয়াই ৩৬৮, এনওয়াই ৫ এ শেষ হবার পূর্বে, উত্তরাঞ্চলীয় লিঙ্ক রোড এবং ক্যাম্পবেল রোডকেও অতিক্রম করে।
মূখ্য অংশবিশেষ
পুরো রাস্তাটি ছিল অনন্ডাগা কাউন্টিতে।
পাওলি দাম
পাওলি দাম একজন ভারতীয় বাঙালি অভিনেত্রী। তার শৈশব ও কৈশোর কেটেছে পুরানো কলকাতার বৌবাজার নামক স্থানে। কলকাতা বিশ্ববিদ্যালয় থেকে রসায়নে স্নাতকোত্তর ডিগ্রি অর্জন করেন। অভিনয়ে পদার্পণ করেন কৈশোরে। প্রথম দিকে তেমন সাড়া ফেলেননি চলচ্চিত্র শিল্পে। তবে জীবনের এক নতুন মোড় আসে সমরেশ মজুমদারের উপন্যাস কালবেলা নিয়ে নির্মিত চলচ্চিত্রে নায়িকা মাধবীলতার ভুমিকায় অভিনয়ের পর। কালবেলা ছবিটি তাকে জনপ্রিয়তার শিখরে পৌঁছে দেয়। এরপর তিনি একাধিক ছবিতে নানা চরিত্রে অভিনয় করেন। এগুলোর মধ্যে শরদিন্দু বন্দ্যোপাধ্যায় রচিত গোয়েন্দা চরিত্র ব্যোমকেশ বক্সীর স্ত্রী সত্যবতীর চরিত্রে পাওলী দামের অভিনয় উল্লেখযোগ্য। তিনি সত্তা ছবিতে অভিনয় করে বাংলাদেশে পরিচিতি পান।
মুহাক্কাক লিপি
মুহাক্কাক লিপি (আরবি:محقق) আরবি হরফের প্রধান লিপিশৈলীর মধ্যে অন্যতম। এই লিপিকে সৌন্দর্যের দিক থেকে সবচেয়ে সুন্দর লিপির মধ্যে ধরা হয়। মামলুক যুগে এই লিপির সর্বোচ্চ ব্যবহার হত। উসমানীয় সাম্রাজ্যে সুলুস ও নাসখ দ্বারা একে প্রতিস্থাপন করা হয়।
ইবনে আল নাদিমের লেখা কিতাবুল ফিহরিস্ত গ্রন্থে এই লিপির প্রথম নিদর্শন পাওয়া যায়। ইবনে মুকলা ও ইবনে আল বাওয়াবের মত প্রাজ্ঞ ক্যালিগ্রাফাররা এতে অবদান রেখেছেন এবং এর নিয়ম ও মান নির্ধারণ সংজ্ঞায়িত করেছেন।
পল স্কোফিল্ড
ডেভিড পল স্কোফিল্ড সিএইচ সিবিই (David Paul Scofield; ২১শে জানুয়ারি ১৯২২ - ১৯শে মার্চ ২০০৮) ছিলেন একজন ইংরেজ অভিনেতা। তিনি মঞ্চ ও পর্দায় অভিনয় করেছেন। তিনি তার ব্যতিক্রমী কণ্ঠস্বর এবং সংলাপ প্রদানে স্পষ্টতা ও দৃঢ়তার জন্য প্রসিদ্ধ ছিলেন। সর্বকালের অন্যতম সেরা শেকসপিয়ারীয় অভিনেতা বলে বিবেচিত স্কোফিল্ড চলচ্চিত্রের চেয়ে মঞ্চে অভিনয় করা পছন্দ করতেন। এই কারণে এবং পরিবারকে প্রাধান্য দিতে গিয়ে তিনি যুক্তরাজ্যের বাইরে তেমন পরিচিতি লাভ করেননি।
তার মাতৃভূমির বাইরে তিনি ১৯৬৬ সালের আ ম্যান ফর অল সিজনস্‌ চলচ্চিত্রের স্যার টমাস মোর চরিত্রে অভিনয় করে শ্রেষ্ঠ অভিনেতা বিভাগে অস্কার, গোল্ডেন গ্লোব, ও বাফটা পুরস্কার লাভের জন্য সর্বাধিক পরিচিত। স্কোফিল্ড পূর্বে ওয়েস্ট এন্ড মঞ্চে এই চরিত্রে অভিনয় করেন এবং ব্রডওয়েতে অভিনয় করে টনি পুরস্কার লাভ করেন।
প্রারম্ভিক জীবন
পল স্কোফিল্ড ১৯২২ সালের ২১শে জানুয়ারি ইংল্যান্ডের ওয়ারউইকশায়ারের বার্মিংহামে জন্মগ্রহণ করেন। তার পিতা এডওয়ার্ড হ্যারি স্কোফিল্ড ও মাতা ম্যারি স্কোফিল্ড। পলের যখন মাত্র কয়েক মাস বয়স, তারা স্বপরিবারে সাসেক্সের হার্স্টপিয়ারপয়েন্টে চলে যান। সেখানে তার পিতা হার্স্টপিয়ারপয়েন্ট চার্চ অব ইংল্যান্ড স্কুলের প্রধান শিক্ষক পদে দায়িত্ব পালন করেন। স্কোফিল্ড তার জীবনীকার গ্যারি ওকনরকে বলেন দুই ধর্ম অনুসারে বেড়ে ওঠেন। তার পিতা ছিলেন অ্যাঞ্জেলিকান এবং মাতা ছিলেন রোমান ক্যাথলিক। তার মায়ের ক্যাথলিক বিশ্বাস অনুযায়ীই তার অভিসিঞ্চন হয়।
কর্মজীবন
স্কোফিল্ড ১৯৪০ সালে মঞ্চে অভিনয় শুরু করেন এবং তার অভিনীত প্রথম মঞ্চনাটক ছিল ওয়েস্টমিন্‌স্টারে মার্কিন নাট্যকার ইউজিন ওনিলের ডিজায়ার আন্ডার দ্য এল্মস। অল্প কিছুদিনের মধ্যে তাকে লরন্স অলিভিয়ের সাথে তুলনা শুরু করা হয়।
১৯৬০ ও ১৯৭০-এর দশকে তিনি মঞ্চে রবার্ট বোল্টের আ ম্যান ফর অল সিজনস্‌ (১৯৬০)-এ স্যার টমাস মোর চরিত্রে; রয়্যাল শেকসপিয়ার কোম্পানিতে মঞ্চস্থ চার্লস ডায়ারের স্টেয়ারকেস (১৯৬৬)-এ ডায়ার চরিত্রে; জন অসবর্নের আ হোটেল ইন আমস্টারডাম (১৯৬৮)-এ লরি চরিত্রে; এবং পিটার শ্যাফারের মূল আমাডেয়ুস (১৯৭৯)-এ আন্তোনিও সালিয়েরি চরিত্রে অভিনয় করেন। আ ম্যান ফর অল সিজনস্‌ মঞ্চনাটকে অভিনয়ের জন্য তিনি ১৯৬২ সালে শ্রেষ্ঠ অভিনেতা বিভাগে টনি পুরস্কার অর্জন করেন।
তিনি দ্য ট্রেন (১৯৬৪) চলচ্চিত্রে ভেরমাখট কর্নেল ফন ভাল্ডহাইম, হেনরি জেমসের উপন্যাস অবলম্বনে নির্মিত ১৯৭৭ সালে টিভি চলচ্চিত্র দি অ্যাম্বাসেডরস-এ স্ট্রেদার; এডওয়ার্ড অ্যালবির আ ডেলিকেট ব্যালেন্স (১৯৭৩)-এ টোবিয়াস; বিবিসি টেলিভিশনের ইয়ানোস নিইরির ইফ উইন্টার কামস (১৯৮০) চলচ্চিত্রে প্রফেসর মরয়; রবার্ট রেডফোর্ডের কুইজ শো (১৯৯৪) চলচ্চিত্রে মার্ক ভ্যান ডরেন; এবং আর্থার মিলারের দ্য ক্রুসিবল অবলম্বনে নির্মিত চলচ্চিত্রে (১৯৯৬)-এ টমাস ড্যানফোর্থ চরিত্রে অভিনয় করেন। কুইজ শো চলচ্চিত্রে তার অভিনয়ের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন।
পিরপাঞ্জাল রেল সুড়ঙ্গ
পিরপাঞ্জাল রেল সুড়ঙ্গ হল ভারত এর জম্মু ও কাশ্মীর রাজ্যে অবস্থিত জম্মু -উধমপুর-শ্রীনগর-বারামুলা রেলপথের অংশ।এটি পিরপাঞ্জাল পর্বতশ্রেণকে ভেদ করে চলেগেছে।এর দৈর্ঘ্য ১১.২১৫ কিলোমিটার।এই রেল সুড়ঙ্গ বিচলেরি উপত্যকা ও কাশ্মীর উপত্যকার মধ্যে সংযোগ ঘটিয়েছে এবং কাশ্মীর উপত্যকার মানুষের জীবন যাত্রায় গতি আনবে এই রেল সুড়ঙ্গ।
সুড়ঙ্গের বিবরণ
এই সুড়ঙ্গটির দৈর্ঘ্য ১১.২১৫ কিলোমিটার এবং এটি সমুদ্র পৃষ্ঠ থেকে ২,১৯৪ মিটার (৭,১৯৮ ফুট)।সুড়ঙ্গটি ৮.৪০ মিটার চওড়া ও ৭.৩৯ মিটার উচু সুড়ঙ্গের মেঝে থেকে।এটি জহর সুড়ঙ্গের ৫০০ মিটার নীচ দিয়ে পিরপাঞ্জাল পর্বতকে অতিক্রম করেছে। সুড়ঙ্গে একটি রেলপথ রয়েছে এবং এর পাশে সুড়ঙ্গের মধ্যে ৩ মিটার চওড়া সড়ক পথ রয়েছে যা আপতকালিন সময়ে খুবই দরকারি।এছাড়া সুড়ঙ্গে ৬০ মিটার অন্তর অন্তর সিসিটিভি,স্মোক ডিটেক্টর ও অগ্নিনির্বাপক ব্যবস্থা রয়েছে।পিরপাঞ্জাল রেল সুড়ঙ্গটি এশিয়ার দ্বিতীয় দীর্ঘতম রেল সুড়ঙ্গ ছিল নির্মাণ কালে বর্তমানে এটি এশিয়ার চতুর্থ দীর্ঘ রেল সুড়ঙ্গ।
প্রকল্পের অগ্রগতি
কাশ্মীর উপত্যকায় কাজিগুন্দের সঙ্গে বানিহালের বিচল্লি উপত্যকায় সংযোগকারী জম্মু-বারামুল্লা রেলপথের ১১.২১৫ কিলোমিটার (৭ মাইল) দীর্ঘ বানিহাল-কাজিগুন্দ সুড়ঙ্গটি উধামপুর-শ্রীনগর-বারামুলা রেল সংযোগ প্রকল্পের অংশ হিসাবে নির্মিত হয়েছে। চার বছরের মধ্যে সুড়ঙ্গ খনন সম্পন্ন করা হয়েছিল অক্টোবর ২০১১ সালে, রেলপথের সঙ্কেত ব্যবস্থা ও রেলপথ স্থাপন পরবর্তী এক বছরে সম্পন্ন হয়েছিল এবং ২৮ ডিসেম্বর ২০১২ সালে পরীক্ষামূলক রেল চলাচল শুরু হয়েছিল। এই সুড়ঙ্গটি ২৬ জুন ০১৩ সালে চালু করা হয়েছিল এবং বাণিজ্যিক ভাবে ২৭ জুন ২০১৩ সাল থেকে শুরু হয়েছিল।
জিতেন দাশগুপ্ত
জিতেন দাশগুপ্ত (জন্ম:-? ― মৃত্যু:- ২২ এপ্রিল ১৯৩০) একজন ব্রিটিশ বিরোধী আন্দোলনের শহীদ।
কর্মকান্ড
জিতেন দাশগুপ্তের জন্ম হয়েছিল চট্টগ্রামের গৈরলা গ্রামে। তিনি থাকতেন রেঙ্গুনে, সেখানেই বেঙ্গল একাডেমিতে পড়াশোনা করতেন। তারপর তিনি চট্টগ্রাম অস্ত্রাগার আক্রমণের কিছুদিন আগে রেঙ্গুন থেকে চট্টগ্রামে ফিরে আসেন। দিনটি ছিল ২২ শে এপ্রিল ১৯৩০ সাল, বিপ্লবীরা জালালাবাদ পাহাড়ের চূড়ায় অবস্থান নেয়। পাহাড়ের নিচে হাজির হলো একদল ব্রিটিশ সেনাবাহিনী। শুরু হয় তাদের ভীষণ ভয়াবহ যুদ্ধ। ব্রিটিশ সশস্ত্র ব্রিটিশ সেনাবাহিনীর সঙ্গে অবিরাম যুদ্ধে করে শহীদ হন। একই সাথে শহীদ হন নরেশ রায়, ত্রিপুরা সেনগুপ্ত, বিধুভূষণ ভট্টাচার্য, হরিগোপাল বল, মতিলাল কানুনগো, প্রভাসচন্দ্র বল, শশাঙ্কশেখর দত্ত, নির্মল লালা, মধুসূদন দত্ত, পুলিনচন্দ্র ঘোষ, এবং অর্ধেন্দু দস্তিদার।
নতুন বছর
300px|right|thumb|নতুন বছরের (নববর্ষের) [[আতশবাজি]] নববর্ষ বা নতুন বছর হল সেই সময় বা দিন যখন থেকে একটি নতুন পঞ্জিকার বছর শুরু হয় এবং পঞ্জিকার বছরের গণনা এক এক করে বৃদ্ধি হয়।
অনেক জাতিই বেশকিছু সাংস্কৃতিক আচার-অনুষ্ঠানের মাধ্যমে দিনটি উদ্‌যাপন করে এবং জানুয়ারীর প্রথম দিনটি প্রায়শই জাতীয় ছুটির দিন হিসাবে ঘোষণা করা হয়েছে।
বিশ্বের বিভিন্ন অংশে ঐতিহাসিকভাবে অন্যান্য ভিন্ন বর্ষপঞ্জি ব্যবহৃত হয়েছে; কিছু বর্ষপঞ্জির সংখ্যা গণনা করা হয়, আবার কিছুর গণনা করা হয় না।
মধ্যযুগে পশ্চিম ইউরোপের দেশ গুলিতে যখন জুলীয় বর্ষপঞ্জি ব্যবহার করা হত, বিভিন্ন অঞ্চলে স্থানীয়র উপর নির্ভর করে বিভিন্ন সময়ে নববর্ষ গণনা করা হত; যেমন ১ মার্চ, ২৫ মার্চ, ১ সেপ্টেম্বর, ২৫ ডিসেম্বর। ১৫৮২ সালে গ্রেগরীয় বর্ষপঞ্জী চালু করা হয় এবং পুরাতন পদ্ধিতি ও নতুন পদ্ধতির তারিখগুলোতে যথেষ্ট পরিবর্তন সাধিত হয় যার ফলে নতুন বছরের জন্য বিভিন্ন স্থানীয় তারিখের বদলে একটি নির্দিষ্ট তারিখ (১ জানুয়ারি) প্রবর্তিত হয়।
ঐতিহাসিক ইউরোপীয় নববর্ষের দিন
রোমান প্রজাতন্ত্র এবং রোমান সাম্রাজ্যের সময় প্রত্যেক কনসাল বা শাসক প্রথম দপ্তরে বসার দিন থেকে বছরের দিন গণনা শুরু হয়েছিল। এটি সম্ভবত খ্রিস্টপূর্ব ২২২ সালের আগে ১ মে, খ্রিস্টপূর্ব ২২২ থেকে ১৫৪ খ্রিস্টপূর্ব ১৫ মার্চ, এবং খ্রিস্টপূর্ব ১৫৩ থেকে ১ জানুয়ারি হয়। খ্রিস্টপূর্ব ৪৫ সালে যখন জুলিয়াস সিজার নতুন জুলীয় বর্ষপঞ্জি কার্যকর করেছিল, তখন সিনেট বছরের প্রথম দিন হিসাবে ১ জানুয়ারিকে স্থির করে। সেই সময় এই তারিখটি ছিল যাঁরা নাগরিক পদে অধিষ্ঠিত হবেন, তাদের অফিসিয়াল পদ গ্রহণের দিন, এবং এটি রোমান সেনেট আহ্বানের জন্য ঐতিহ্যবাহী বাৎসরিক দিবস ছিল। এই নাগরিক নববর্ষটি জুলিয়াস সিজারের পুরো জীবদ্দশায় এবং পূর্বের পশ্চিমে রোমান সাম্রাজ্য জুড়ে কার্যকর ছিল এবং যেখানে জুলীয় বর্ষপঞ্জি ব্যবহার অব্যাহত ছিল।
পঞ্চম থেকে দশম শতকের মধ্যে ইংল্যান্ডে অ্যাঙ্গেল, স্যাকসন এবং ভাইকিং আক্রমনের ফলে এই অঞ্চলটিকে কিছু সময়ের জন্য পূর্ব-ইতিহাসে নিমজ্জিত হয়ে পড়িছিল। খ্রিস্টধর্মের পুনঃপ্রবর্তনটি জুলীয় বর্ষপঞ্জিকে জীবিত করে, তবে এর ব্যবহারটি প্রাথমিকভাবে গির্জার পরিষেবাতে শুরু হয়েছিল। ১০৬৬ সালে দিগ্ববিজয়ী উইলিয়াম রাজা হওয়ার পর, তিনি ১ জানুয়ারিকে নাগরিক নববর্ষ হিসাবে পুনরায় প্রতিষ্ঠিত করার আদেশ দিয়েছিলেন। যাইহোক, পরবর্তীকালে ইংল্যান্ড এবং স্কটল্যান্ড ২৫ মার্চ নববর্ষ উদ্‌যাপন করতে ইউরোপের বেশিরভাগ অংশের সাথে যোগ দিয়েছিল।
জীবগোষ্ঠী
জীববিজ্ঞানে, জীবগোষ্ঠী (পপুলেশন) হল একই গোষ্ঠী বা প্রজাতির সমস্ত জীব, যারা একটি নির্দিষ্ট ভৌগোলিক অঞ্চলে বাস করে এবং প্রজনন করতে সক্ষম।  একটি যৌন জনসংখ্যার ক্ষেত্র হল এমন ক্ষেত্র যেখানে কোনও যুগলের মধ্যে অন্তঃ-প্রজনন সম্ভব এবং অন্যান্য অঞ্চলের প্রজাতির সাথে আন্তঃ-প্রজননের চেয়ে বেশি সম্ভাব্য।
সমাজবিজ্ঞানে, জনসংখ্যা (পপুলেশন) বলতে মানুষের সংকলনকে বোঝায়। জনসংখ্যাতত্ত্ব হ'ল একটি সামাজিক বিজ্ঞান যেখানে জনসংখ্যার পরিসংখ্যানগত অধ্যয়ন জড়িত। সহজ ভাষায়, জনসংখ্যা বলতে একটি শহর, অঞ্চল, দেশ বা বিশ্বের লোক সংখ্যাকে বোঝায়; জনসংখ্যা সাধারণত আদমশুমারি নামক একটি প্রক্রিয়া দ্বারা নির্ধারিত হয় (তথ্য সংগ্রহ, বিশ্লেষণ, সংকলন এবং প্রকাশের প্রক্রিয়া)।
জীবগোষ্ঠী জিনতত্ত্ব (বাস্তুবিজ্ঞান)
জনসংখ্যা বংশাণুবিজ্ঞানে যৌন জনসংখ্যা হ'ল জীবের একটি ঝাঁক যেখানে কোনও যুগল সদস্য একসাথে প্রজনন করতে পারে। এর অর্থ হ'ল তারা নিয়মিত জননকোষ বিনিময় করে সাধারণত উর্বর বংশধর উৎপাদন করতে পারে, এবং এই জাতীয় একটি প্রজনন গোষ্ঠী  গ্যামোডেম  (জনন কোষ বা 'গ্যামেট' থেকে কথাটি এসেছে) নামে পরিচিত। এতে আরও বোঝায় যে সমস্ত সদস্য একই প্রজাতির অন্তর্ভুক্ত। যদি কোন গ্যামোডেম খুব বড় হয় (তাত্ত্বিকভাবে, সীমাহীনের কাছাকাছি), এবং এদের মধ্যে থাকা জনন কোষগুলিতে বংশানুর বৈকল্পিক রূপগুলি অভিন্ন ভাবে বিস্তৃত থাকে, সেই গ্যামোডেমকে প্যানমিকটিক বলা হয়। এই অবস্থায়, বংশানুর (গ্যামেট) পুনরাবৃত্তির হার কে জিনোটাইপ (জাইগোট বা আদি কোষ) পুনরাবৃত্তির হারে পরিবর্তিত করা যেতে পারে, উপযুক্ত দ্বিঘাত সমীকরণ প্রসারিত করে। স্যার রোনাল্ড ফিশার তাঁর পরিমাণগত বংশবিদ্যায় এটি দেখিয়েছেন।
এই ঘটনা প্রকৃতিতে কদাচিৎ ঘটে: স্থানীয়ভাবে গ্যামেট বিনিময় - ছড়িয়ে পড়ার সীমাবদ্ধতা, পছন্দসই মিলন, বিপর্যয় বা অন্যান্য কারণে– প্রকৃতপক্ষে ছোট ছোট গ্যামোডেম তৈরি করে। তারা নিজেদের মধ্যে মোটামুটি সমানভাবে গ্যামেটগুলি বিনিময় করে কিন্তু কার্যত তারা তাদের প্রতিবেশী গ্যামোডেম থেকে আলাদা হয়ে গেছে। তবে এই প্রতিবেশীদের সাথে খুব কম সংখ্যায় হলেও গ্যামেট বিনিময় হতে পারে। এটিকে বৃহত যৌন জনগোষ্ঠী (প্যানমিকটিক) থেকে ছোট ছোট অধিক্রমণশীল (ওভারল্যাপিং) যৌন জনগোষ্ঠীর মধ্যে ভাঙ্গন হিসাবে দেখা যেতে পারে। প্যানমিক্সিয়া (যথেচ্ছভাবে মিলন বা র‍্যান্ডম মিলন) না হওয়ার জন্য সামগ্রিক জনসংখ্যার কাঠামোয় দুটি গুরুত্বপূর্ণ পরিবর্তন দেখা যায়: (১) ছোট গ্যামোডেমগুলির মধ্যে বংশানুর পুনরাবৃত্তির হার পরিবর্তিত হয় (গ্যামেটের বিশ্লেষণ করে)। এটি দেখা গেছে নিজেদের মধ্যে এবং তত্ত্বগত ভাবে মূল প্যানমিকটিকের সঙ্গে তুলনা করে। একে বলা হয় ছড়িয়ে যাওয়া এবং এটি বিশদভাবে অনুমান করা যায় যথাযথ দ্বিপদী সমীকরণ সম্প্রসারণ করে; এবং (২) সমস্ত গ্যামোডেমগুলিতে হোমোজাইগোসিটির ( একটি বিশেষ জিনে দুটি একই রকম বংশানু থাকা) স্তর বৃদ্ধি পায়। প্রজনন সহগ (এফ f  বা ফাই φ) দিয়ে হোমোজাইগোসিটির মোট বৃদ্ধির পরিমাপ করা হয়। সমস্ত হোমোজিগোটগুলির পুনরাবৃত্তির হার বৃদ্ধি পায়, এরমধ্যে ক্ষয়কারী এবং আকাঙ্ক্ষিত উভয়ই থাকে। ছোট গ্যামোডেমদের গড় ফেনোটাইপ (পর্যবেক্ষণযোগ্য বৈশিষ্ট্য) প্যানমিকটিক মূলের চেয়ে কম হয়– একে বলা হয় প্রজনন মন্দা। তবে এটি লক্ষণীয় যে কিছু পরিবর্তন মূল প্যানমিকটিক এর চেয়ে ভালো হয়, কিছু কিছু একই থাকে এবং কিছু নিকৃষ্ট হয়। প্রত্যেকের সম্ভাব্যতা দ্বিপদী সমীকরণ থেকে অনুমান করা যায়। উদ্ভিদ এবং প্রাণীজ প্রজননে, ইচ্ছাকৃতভাবে ছড়িয়ে পড়ার প্রভাবগুলি ব্যবহার করে পদ্ধতিগুলির বিকাশ করা হয়েছে (যেমন লাইন প্রজনন- ঘনিষ্ঠভাবে সম্পর্কিত লাইনের মধ্যে মিলন ঘটিয়ে কাঙ্ক্ষিত বৈশিষ্ট্যের জন্য প্রাণীর বাছাই করা প্রজনন, খাঁটি-লাইন প্রজনন- খাঁটি লাইন নির্বাচনের মধ্যে বেশ কয়েকটি প্রজন্মের জন্য উচ্চতর জীব থেকে বংশজাত বাছাই এবং প্রজনন জড়িত থাকে যতক্ষণ না কেবলমাত্র কাঙ্ক্ষিত বৈশিষ্ট্যযুক্ত জীবের খাঁটি লাইন প্রতিষ্ঠিত হয়, ব্যাকক্রসিং- পিতা বা মাতা অথবা একই রকম জিনগত বৈশিষ্ট্যযুক্ত কোনও জীবের সাথে প্রজনন)। এটি দেখানো যেতে পারে যে ছড়িয়ে পড়া-সহায়ক নির্বাচনটি সর্বাধিক জন্ম সম্বন্ধীয় অগ্রগতি নিয়ে আসে (ΔG=ফেনোটাইপে গড় পরিবর্তন), এবং পরিচারক বিচ্ছিন্নতা ছাড়া নির্বাচনের চেয়ে অনেক বেশি শক্তিশালী। এটি অ্যালোগ্যামাস (এলোমেলোভাবে নিষিক্তকরণ) এবং অটোগ্যামাস (স্ব-গর্ভাধান) গ্যামোডেম, অভয়ের ক্ষেত্রেই প্রযোজ্য।
পরিবেশ বিজ্ঞানে, কোনও নির্দিষ্ট অঞ্চলে একটি নির্দিষ্ট প্রজাতির জনসংখ্যা লিংকন ইনডেক্স ব্যবহার করে অনুমান করা যায়।
সিন সিটি (স্টুডিও)
সিন সিটি একটি মার্কিন পর্নোগ্রাফি চলচ্চিত্রের স্টুডিও। এই কোম্পানির মালিক রিউবেন স্টারম্যানের ছেলে ডেভিড স্টারম্যান। ডেভিড স্টারম্যানের ছেলে জ্যারেড জেনারেল ম্যানেজার। ২০০৭ সালে এটি টরি লেনের সাথে অভিনয় ও পরিচালনার জন্য দু'বছরের একচেটিয়া চুক্তি স্বাক্ষর করে। ২০০৮ সালের মে মাসে ঘোষণা করা হয়েছিল যে তিনি তার চুক্তিটি শীঘ্রই ছেড়ে দিচ্ছেন।
জীবগোষ্ঠী
বৈশ্বিক মানব জনসংখ্যা
মার্কিন যুক্তরাষ্ট্র আদমশুমারি ব্যুরো অনুসারে ২০১৯ সালে বিশ্বের জনসংখ্যা ছিল প্রায় ৭৫৫ কোটি (৭.৫৫ বিলিয়ন) এবং ৭০০ কোটি সংখ্যাটি ছাড়িয়েছিল ১২ই মার্চ ২০১২ সালে। জাতিসংঘের পৃথক অনুমান অনুসারে, ২০১১ সালের অক্টোবরেই পৃথিবীর জনসংখ্যা সাতশো কোটি ছাড়িয়ে গিয়েছিল। ইউএনএফপিএ এর মতে এটি এমন একটি মাইলফলক যা সমগ্র মানবতার কাছে নজিরবিহীন পরীক্ষা এবং একই সঙ্গে সুযোগ এনে দিয়েছে।
মার্কিন যুক্তরাষ্ট্রের আদমশুমারি ব্যুরো প্রকাশিত কাগজপত্র অনুসারে, ২৪শে ফেব্রুয়ারি ২০০৬ সালে বিশ্বের জনসংখ্যা ৬৫০ কোটিতে পৌঁছেছিল। জাতিসংঘের জনসংখ্যা তহবিল ১২ই অক্টোবর ১৯৯৯ দিনটিকে ঠিক করেছিল আনুমানিক দিন হিসাবে, যেদিন বিশ্বের জনসংখ্যা ৬০০ কোটিতে পৌঁছোবে। ১৯৮৭ সালে বিশ্বের জনসংখ্যা ৫০০ কোটিতে পৌঁছানোর প্রায় ১২ বছর পরে এবং বিশ্ব জনসংখ্যা ৫৫০ কোটিতে পৌঁছোনোর প্রায় ছয় বছর পরের দিন ছিল এটি। নাইজেরিয়ার মতো কিছু দেশের জনসংখ্যা সম্বন্ধে কিছুই জানা ছিলনা। সুতরাং এই জাতীয় অনুমানগুলিতে ত্রুটির যথেষ্ট সম্ভাবনা ছিল।
গবেষক কার্ল হাউব গণনা করেছেন যে বিগত ২০০০ বছরে সম্ভবত মোট ১০০ বিলিয়নের (১০০০ কোটি) বেশি মানুষ জন্মগ্রহণ করেছেন।
বৃদ্ধির পূর্বাভাস এবং হ্রাস
১৭০০ সালে শিল্প বিপ্লবের পর থেকে জনসংখ্যা উল্লেখযোগ্যভাবে বৃদ্ধি পেয়েছে। চিকিৎসা ক্ষেত্রে অগ্রগতি এবং কৃষিক্ষেত্রে উৎপাদনশীলতা বৃদ্ধির কারণে, গত ৫০ বছরে জনসংখ্যা বৃদ্ধির হার আরও দ্রুত হয়েছে, বিশেষত ১৯৬০ এর দশকে সবুজ বিপ্লব হওয়ার পর। ২০১৭ সালে জাতিসংঘের জনসংখ্যা বিভাগ অনুমান করেছে যে বিশ্বের জনসংখ্যা ২০৫০ সালে প্রায় ৯৮০ কোটি এবং ২১০০ সালের মধ্যে ১,১২০ কোটিতে পৌঁছে যাবে। অনুমান করা হচ্ছে, ভবিষ্যতে, বিশ্বের জনসংখ্যা শিখরে পৌঁছোবে, তার পরে এটি অর্থনৈতিক কারণ, স্বাস্থ্য উদ্বেগ, ভূমির অভাব এবং পরিবেশগত ঝুঁকির কারণে কমতে থাকবে। প্রতিবেদন অনুসারে, খুব সম্ভবত যে একবিংশ শতাব্দীর শেষ হবার আগেই বিশ্বের জনসংখ্যা বৃদ্ধি রোধ হবে। আরও, এমন কিছু সম্ভাবনা রয়েছে যা থেকে মনে হয় ২১০০ সালের আগেই জনসংখ্যা কমতে শুরু করবে। বাল্টিক রাষ্ট্রসমূহ, স্বাধীন রাষ্ট্রের রাষ্ট্রমণ্ডল এবং পূর্ব ইউরোপে গত এক দশকের মধ্যে জনসংখ্যা ইতিমধ্যেই হ্রাস পেয়েছে।
সাম্প্রতিক বছরগুলিতে বিশ্বের স্বল্প-উন্নত অঞ্চলের দেশগুলিতে জন্মহার ধীরে ধীরে হ্রাস হচ্ছে। মৃত্যুর হার কমার পর থেকে এটি শুরু হয়েছে। উচ্চ জন্ম ও মৃত্যুর হার থেকে কম জন্ম ও মৃত্যুর হারে এই রূপান্তরকে প্রায়শই জনসংখ্যার রূপান্তর হিসাবে চিহ্নিত করা হয়।
নিয়ন্ত্রণ
মানব জনসংখ্যা নিয়ন্ত্রণ হল মানুষের জনসংখ্যার বৃদ্ধির হারকে পরিবর্তন করার অনুশীলন। ঐতিহাসিকভাবে, জনসংখ্যা বৃদ্ধির হার সীমাবদ্ধ করার লক্ষ্যে মানব জনসংখ্যা নিয়ন্ত্রণ কার্যকর করা হয়েছে। ১৯৫০ থেকে ১৯৮০র দশকের সময়কালে, বিশ্বব্যাপী জনসংখ্যা বৃদ্ধির বিষয়ে উদ্বেগ এবং দারিদ্র্যের উপর এর প্রভাব, পরিবেশগত অবক্ষয় এবং রাজনৈতিক স্থিতিশীলতার কারণে জনসংখ্যা বৃদ্ধির হারকে কমানোর প্রচেষ্টা হয়েছিল। জনসংখ্যা নিয়ন্ত্রণে এমন কিছু বিষয় জড়িত রাখা যেতে পারে যাতে মানুষের জীবন উন্নত করে তাদের প্রজননের ওপর আরও বেশি নিয়ন্ত্রণ করতে পারে। অনেক দেশে বিভিন্ন পরিকল্পনা নেওয়া হয়েছে, বিশেষত উল্লেখযোগ্যভাবে, পরিবারে বাধ্যতামূলকভাবে এক-শিশু- এই নীতি অনুসারে চীনা সরকার পদক্ষেপ গ্রহণ করেছে।
১৯৭০ এর দশকে, জনসংখ্যা নিয়ন্ত্রণের সমর্থক এবং মহিলা স্বাস্থ্য কর্মীদের মধ্যে উত্তেজনা বৃদ্ধি পায়। এই স্বাস্থ্যকর্মীরা প্রজননের অধিকারকে মানবাধিকার বলে চিহ্নিত করে আন্দোলন করেছিলেন। ১৯৮০ এর দশকের গোড়ার দিকে জনসংখ্যা নিয়ন্ত্রণের কেন্দ্রবিন্দু সংকীর্ণ হয়ে আসে, যার ফলে জনসংখ্যা নিয়ন্ত্রণ নীতিতে উল্লেখযোগ্য পরিবর্তন আনা হয়।
বাংলাদেশ ব্যাডমিন্টন ফেডারেশন
বাংলাদেশ ব্যাডমিন্টন ফেডারেশন বাংলাদেশের জাতীয় ফেডারেশন এবং এটি বাংলাদেশের ব্যাডমিন্টন খেলা পরিচালনার জন্য সর্বোচ্চ সংস্থা। আবদুল মালেক ফেডারেশনের সভাপতি এবং আমির হোসেন বাহার সাধারণ সম্পাদক।
ইতিহাস
বাংলাদেশ ব্যাডমিন্টন ফেডারেশন ১৯৭২ সালে বাংলাদেশ মুক্তিযুদ্ধের সমাপ্তির পরে প্রতিষ্ঠিত হয়েছিল। অধ্যাপক ডঃ মোঃ ইউসুফ আলী বাংলাদেশ ব্যাডমিন্টন ফেডারেশনের প্রতিষ্ঠাতা সভাপতি ছিলেন এবং ১৯৭৬ সাল পর্যন্ত দায়িত্ব পালন করেছেন।
আর্জেন্টিনায় বৌদ্ধধর্ম
আর্জেন্টিনায় বৌদ্ধধর্ম ১৯৮০ এর দশকের গোড়ার দিকে চর্চা করা হচ্ছে।
যদিও আর্জেন্টিনা মূলত ক্যাথলিক বিশ্বাসের, চীনা বৌদ্ধ অভিবাসীরা ১৯৮৬ সালে তাদের প্রথম বৌদ্ধ মন্দির প্রতিষ্ঠা করেছিল এবং কোরিয়ান বৌদ্ধ অভিবাসীরাও তাদের নিজস্ব মন্দির প্রতিষ্ঠা করেছিল। তারপর থেকে অনেক গোষ্ঠী শিক্ষা দিয়ে আসছে, তাদের মধ্যে কিছু জাপানের সবচেয়ে পরিচিত সোতো ঐতিহ্যের মূলে রয়েছে, তবে ধ্যান অনুশীলনের জন্য অনেক তিব্বতি প্রতিষ্ঠানেও (মহামুদ্রা, জোগ চেন, লাম রিম)।
আজকাল, অনেক বৌদ্ধ কেন্দ্র ব্যাপকভাবে বিকাশ লাভ করেছে এবং প্রচার করছে। বুয়েনস আইরেসে, এটি প্রায় ৫০,০০০ অভিবাসী বৌদ্ধ এবং ২৫০,০০০ বৌদ্ধ ধর্মান্তরিতদের আবাসস্থল।
বুদ্ধের ধাতু আর্জেন্টিনায় আনতে অনেক সংস্থা সহযোগিতা করেছে। এই ইভেন্টটি বুয়েনস আইরেসে থাইল্যান্ডের রাজকীয় দূতাবাস দ্বারা সমর্থিত ছিল।
আর্জেন্টিনায় বৌদ্ধ ধর্মের প্রসারে অবদান রাখা পণ্ডিতদের মধ্যে রয়েছেন স্যামুয়েল ওলপিন, যার বইগুলি অনেক ছাত্র এবং সাধারণ জনগণের জন্য একটি দ্বার উন্মুক্ত করেছে এবং কারমেন ড্রাগোনেটি এবং ফার্নান্দো টোলা, যারা বহু বছর ধরে বৌদ্ধধর্ম নিয়ে গবেষণা ও অধ্যয়ন করছেন, তাদের বইগুলির সাথে অনেক ভাষায় অনূদিত।
যে সমস্ত শিক্ষক দেশটি পরিদর্শন করেছেন তাদের মধ্যে রয়েছে পু সিয়েন, জং কুয়ান মন্দিরের প্রতিষ্ঠাতা, একবিংশ শতাব্দীর শুরুতে কোরিয়ান বৌদ্ধধর্মের প্রসারের জন্য দায়ী মোক সুনিম, চোগিয়াল নামখাই নরবু, আন্তর্জাতিক জোগ চেন সম্প্রদায়ের প্রতিষ্ঠাতা যিনি ডজগ চেন শিক্ষা প্রেরণ করেছিলেন এখানে, এবং লামা এনগাওয়াং শেরাব দোর্জে, যিনি বহুবার আর্জেন্টিনা সফর করেছেন। স্থানীয় শিক্ষকদের মধ্যে রয়েছে অগাস্টো আলকাল্ডে (ডায়মন্ড সংঘ) এই দেশের প্রথম রোশি। জর্জ বুস্তামান্তে, সোটো বংশ। আলবার্তো পুলিসি (উপাসাকা)। গঞ্জালো বারেইরোস (ধর্ম শিক্ষক), এবং দুই আর্জেন্টাইন লামা, হোরাসিও এবং কনসুয়েলো।
জাপানি জেন বৌদ্ধধর্ম
প্রায় সাতটি জাপানি জেন বৌদ্ধধর্মের প্রতিষ্ঠান রয়েছে যার মোট প্রায় পাঁচ হাজার অনুশীলনকারী রয়েছে। তাদের মধ্যে একটি, জেন দেশিমারু বৌদ্ধ সমিতি 1995 সালে গঠিত হয়েছিল এবং এর নেতৃত্বে সোটো জেন পুরোহিত, স্টিফেন "কোসেন" থিবাউট যিনি আর্জেন্টিনা এবং অন্যান্য ল্যাটিন আমেরিকার দেশগুলিতে মিশনারি কাজগুলি সম্পাদন করেছিলেন। 1990-এর দশকের মাঝামাঝি সময়ে, তিনি আর্জেন্টিনা সফর শুরু করেন, ধ্যানের পশ্চাদপসরণ এবং দোজো প্রতিষ্ঠার নির্দেশনা দেন। সংস্থাটি দেশের বৃহত্তম জেন অর্ডার, সারা দেশে প্রায় উনিশটি ডোজো এবং শোবোগেঞ্জি মন্দির যা কর্ডোবা প্রদেশের মাউন্ট উরিটোরকোতে অবস্থিত।
প্রায় সাতটি জাপানি জেন বৌদ্ধধর্মের প্রতিষ্ঠান রয়েছে যার মোট প্রায় পাঁচ হাজার অনুশীলনকারী রয়েছে। তাদের মধ্যে একটি, জেন দেশিমারু বৌদ্ধ সমিতি ১৯৯৫ সালে গঠিত হয়েছিল এবং এর নেতৃত্বে সোটো জেন ধর্মযাজক, স্টিফেন "কোসেন" থিবাউট যিনি আর্জেন্টিনা এবং অন্যান্য ল্যাটিন আমেরিকার দেশগুলিতে মিশনারি কাজ সম্পাদন করেছিলেন। 1990-এর দশকের মাঝামাঝি সময়ে, তিনি আর্জেন্টিনা সফর শুরু করেন, ধ্যানের পশ্চাদপসরণ এবং দোজো প্রতিষ্ঠার নির্দেশনা দেন। সংস্থাটি দেশের বৃহত্তম জেন অর্ডার, সারা দেশে প্রায় উনিশটি ডোজো এবং শোবোগেঞ্জি মন্দির যা কর্ডোবা প্রদেশের মাউন্ট উরিটোরকোতে অবস্থিত।
চীনা বৌদ্ধধর্ম
তজং কুয়ান মন্দিরটি ১৯৯৮ সালে তাইওয়ানের বৌদ্ধ সম্প্রদায়ের সমর্থনে মাস্টার পু হসিয়েন দ্বারা প্রতিষ্ঠিত হয়েছিল, মন্দিরটি মন্টানেসেস ২১৭৫ স্ট্রিটের বেলগ্রানো এলাকায় অবস্থিত এবং ব্রাজিলে এর একটি শাখা মন্দির রয়েছে। বর্তমান মঠকর্তা হলেন মাস্টার ঝি হান এবং মন্দিরটি আর্জেন্টিনার চীনা বৌদ্ধ সমিতি এবং বোধিয়ানা ফাউন্ডেশনের সাথেও অনুমোদিত।
থেরবাদ বৌদ্ধধর্ম
এডুয়ার্ডো টোরেস অ্যাস্টিগুয়েটা দ্বারা প্রতিষ্ঠিত একটি বিপাসনা ধ্যান সম্প্রদায় রয়েছে, এটি "বিপসসানা বুয়েনস আইরেস" নামে পরিচিত এবং তারা পালেরমো এবং ফ্লোরেসে সাপ্তাহিক অনুশীলন পরিচালনা করে। ২০০৫ সালে, আর্জেন্টিনার বিদর্শন অ্যাসোসিয়েশন বুয়েনস আইরেস প্রদেশের ব্র্যান্ডসেনের উপকণ্ঠে অবস্থিত এক টুকরো জমি অধিগ্রহণ করে এবং ১২০০ জন ছাত্রের ধারণক্ষমতা সহ ধম্ম সুখদা কেন্দ্র যার অর্থ "ধম্মের সুখ দেওয়া" তৈরি করে।
সিঙ্গাপুরে বৌদ্ধধর্ম
সিঙ্গাপুরে বৌদ্ধধর্ম হল সিঙ্গাপুরের বৃহত্তম ধর্ম, যা ২০২০ সালের হিসাবে জনসংখ্যার প্রায় ৩৫% দ্বারা অনুশীলন করা হয়। 2015 সালে, 3,276,190 জন সিঙ্গাপুরবাসীর মধ্যে জরিপ করা হয়েছে, তাদের মধ্যে 1,087,995 (33.21%) নিজেদের বৌদ্ধ বলে পরিচয় দিয়েছে।
সিঙ্গাপুরে বৌদ্ধধর্মের সূচনা হয়েছিল মূলত বিগত শতাব্দীতে সারা বিশ্বের অভিবাসীদের দ্বারা, বিশেষ করে জাতিগত চীনা লোকেরা। সিঙ্গাপুরে বৌদ্ধধর্মের প্রথম নথিভুক্ত ইতিহাসগুলি এশিয়ার বিভিন্ন অংশ থেকে আসা বসতি স্থাপনকারীদের দ্বারা নির্মিত থিয়ান হক কেং এবং জিন লং সি মন্দিরের মতো প্রাথমিক মঠ এবং মন্দিরগুলিতে লক্ষ্য করা যায়।
সিঙ্গাপুরে বিভিন্ন ধরনের বৌদ্ধ সংগঠন রয়েছে, যেখানে সিঙ্গাপুর বৌদ্ধ ফেডারেশনের মতো আরও প্রধান কর্তৃপক্ষ প্রতিষ্ঠিত হয়েছে।
ইতিহাস
একটি ব্রিটিশ বাণিজ্য বন্দর এবং ঔপনিবেশিক রাষ্ট্র হিসেবে সিঙ্গাপুরের ঐতিহাসিক মর্যাদা, সেইসাথে দ্বিতীয় বিশ্বযুদ্ধের সময় জাপানি ঔপনিবেশিক শাসনের একটি সংক্ষিপ্ত সময়ের প্রেক্ষিতে, শতাব্দী ধরে বিশ্বজুড়ে বিভিন্ন বৌদ্ধ বংশ ধীরে ধীরে দ্বীপে আবির্ভূত হয়েছে। তারা ত্রিপিটকের জাপানি এবং পশ্চিমী ব্যাখ্যা অন্তর্ভুক্ত করে, যদিও স্থানীয়ভাবে উল্লেখযোগ্য উপস্থিতি রয়েছে তাদের উত্স ঐতিহাসিক দক্ষিণ-পূর্ব এবং পূর্ব এশিয়ার রাজ্যে।
নেপালের প্রদেশ
নেপালের প্রদেশগুলো (नेपालका प्रदेशहरू; নেপালকা প্রদেশাহরু) ২০১৫ সালের ২০ সেপ্টেম্বর নেপালের নতুন সংবিধানের ৪ নম্বর অনুচ্ছেদ মোতাবেক গঠিত হয়। বিদ্যমান জেলাগুলোকে মোট ৭টি প্রদেশে ভাগ করা হয়।
বর্তমান এই প্রাদেশিক ব্যবস্থার পূর্বে নেপালকে ১৪টি প্রশাসনিক অঞ্চলে ভাগ করা হতো। এই প্রশাসনিক অঞ্চলগুলোকে আবার ৫টি বিকাস ক্ষেত্রে সমন্বিত করা হতো। নতুন সংবিধানের মাধ্যমে নেপালে এই প্রশাসনিক ব্যবস্থা রদ করে নতুন প্রাদেশিক কাঠামো চালু করা হয়।
ইতিহাস
নেপালের নতুন সংবিধানের ৪ নম্বর অনুচ্ছেদ অনুযায়ী বিদ্যমান জেলাগুলোকে বিন্যস্ত করে সাতটি প্রদেশ গঠিত হয়। এর মধ্যে নওয়ালপরাসী ও রুকুম জেলাকে ভেঙে দুটি ভিন্ন প্রদেশের অন্তর্ভুক্ত করা হয়। প্রতিটি জেলাতেই আরও প্রশাসনিক বিভাগ বিদ্যমান। নেপালে মোট ৬টি মহানগর, ১১টি উপ-মহানগর, ২৭৬টি নগরপালিকা (পৌরসভা) ও ৪৬০টি গ্রামপালিকা (বা গাওপালিকা; গ্রাম প্রশাসন) রয়েছে।
২০১৮ সালের জানুয়ারী মাসে সাতটি প্রদেশের অস্থায়ী সদর দপ্তর ঘোষণা করা হয়। সংবিধানের ২৯৫(২) ধারা মোতাবেক, প্রদেশের স্থায়ী নাম সংশ্লিষ্ট প্রদেশ সভার সদস্যদের দুই-তৃতীয়াংশের ভোটে নির্ধারিত হবে।
প্রাদেশিক সরকার
প্রদেশসমূহের প্রশাসনিক ক্ষমতা সংবিধান ও আইন অনুসারে প্রাদেশিক মন্ত্রিপরিষদের ওপর ন্যস্ত। জরুরি অবস্থায় অথবা যুক্তরাষ্ট্রীয় ব্যবস্থা প্রবর্তনকালীন প্রদেশের প্রশাসনিক ক্ষমতা প্রদেশপ্রধানের ওপর ন্যস্ত হবে।
প্রতিটি প্রদেশেই কেন্দ্রীয় সরকারের প্রতিনিধি হিসেবে রাষ্ট্রপতি নিযুক্ত প্রদেশ প্রধান বা গভর্নর রয়েছে। সংবিধান ও আইন অনুসারে সুনির্দিষ্ট ক্ষমতা ও দায়িত্ব তিনি পালন করেন। গভর্নর প্রদেশসভার সংখ্যাগরিষ্ঠ দলের নেতাকে রাজ্যের মুখ্যমন্ত্রী নিযুক্ত করেন। মুখ্যমন্ত্রীকে কেন্দ্র করে রাজ্যের মন্ত্রিপরিষদ গঠিত হয়।